<classify> ALIYEKUWA Mhasibu Mkuu Taasisi ya Kuzuia na Kupambana na Rushwa Takukuru, Godfrey Gugai na wenzake wawili, wamegoma kuandika barua ya kukiri na kuomba msamaha kwa Mkurugenzi wa Mashitaka nchini DPP katika mashitaka ya uhujumu uchumi yanayowakabili.Hata hivyo, Mahakama ya Hakimu Mkazi Kisutu imemhukumu mshitakiwa mwenzao ambaye ni mfanyabiashara wa vipuri, Yasin Katera kulipa faini ya Sh milioni 100 au kifungo jela miaka mitatu baada ya kukiri mashitaka ya utakatishaji fedha.Hatua ya Gugai na washitakiwa wenzake, George Makaranga na Leonard Aloys kugoma kuandika barua, imebainika jana mbele ya Hakimu Mkazi Mkuu, Thomas Simba wakati waliposomewa mashitaka upya, baada ya mashitaka matatu kati 43 ya awali kuondolewa, hivyo kubaki na mashitaka na kati ya hayo 20 ni ya utakatishaji fedha na 19 ya kughushi, ambayo waliyakana.Katika mashitaka hayo mpya waliyosomewa, kati ya hayo 29 yanamkabili Gugai peke yake ikiwemo ya kupatikana na mali isiyo na maelezo ya Sh 3,634,961,105.02. Pia Gugai na Makaranga wanashitakiwa kutakatisha fedha na Aloys na Gugai wanakabiliwa na mashitaka nane, yakiwemo manne ya kughushi na manne ya utakatishaji fedha.Akisoma mashitaka ya utakatishaji fedha ya Katera, Wakili wa Serikali Mkuu, Pendo Makondo alidai kati ya Januari na Juni 2016 maeneo ya jiji la Dar es Salaam, Katera alificha umiliki halali wa kiwanja kilichopo kwenye Plot 438 kitalu namba D kilichopo Nyegezi Mwanza, wakati akijua mali hiyo ni mazalia ya jinai ya rushwa ya kumiliki mali isiyoelezeka.Baada ya kusomewa mashitaka hayo, mshitakiwa alikiri kutenda kosa hilo na kusomewa maelezo ya awali. Akisoma maelezo hayo, Wakili wa Serikali Mwandamizi, Awamu Mbagwa alidai Katera ni Mkazi wa Bunju na ni rafiki wa Gugai ambaye wamefahamiana tangu mwaka 2016.Mbagwa alidai kati ya Januari na Juni 2016, mshitakiwa Katera alijihusisha na kumsaidia Gugai kukwepa mkono wa sheria na kwa makusudi alificha ukweli juu ya umiliki wa mali, iliyopo kwenye viwanja namba 438 na 439 kitalu D kilichopo Nyegezi Mwanza.Alidai kwa kushirikiana na mshitakiwa wa kwanza, Katera aliandaa na kusaini mkataba wa uongo wa mauziano kuonesha kwamba amenunua mali hiyo kutoka kwa Gugai huku akijua sio kweli.Alidai mshitakiwa alifanya hivyo huku akijua kuwa mali hiyo ni mazalia ya uhalifu ya mali isiyokuwa na maelezo, huku nia yake ikiwa ni kumsaidia Gugai kukwepa mkono wa sheria na kutumia mali hizo kutenda kosa la utakatishaji fedha. Hata hivyo, mahakama ilimtia hatiani Katera kwa kukiri kosa hilo. Hakimu Simba alimuhukumu mshitakiwa kulipa faini ya Sh milioni 100, kwa kuzingatia muda aliokaa gerezani muda mrefu na ni mgonjwa.Alisema nyumba itataifishwa na kuwa mali ya serikali na kwamba mshitakiwa akishindwa kulipa faini, atatumikia kifungo jela miaka mitatu na kwamba rufaa ipo wazi. Katika kesi ya msingi, Hakimu Simba alisema kesi itaendelea kusikilizwa Oktoba 10 mwaka huu kwa washitakiwa Gugai, Makaranga na Aloys, ambapo tayari mahakama imesikiliza mashahidi 28.  <topic>: KITAIFA 